ออมสินลั่นทุ่ง ปีนี้ขอโต10%ปี’52กำไรอื้อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ออมสินติดใจปี 2552 กำไร 1.5 หมื่นล้านบาท ตั้งเป้าปี 2553 เติบโตทุกด้านไม่ต่ำกว่า 10% นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ผลประกอบการธนาคารประจำปี 2552 มีกำไรสุทธิ 15,904 ล้านบาท เพิ่มขึ้นจากปีก่อน 2,530 บาท หรือ 18.92% โดยมาจากรายได้ตลอดทั้งปีรวมกว่า 46,273 ล้านบาท แบ่งเป็นรายได้ดอกเบี้ยจากการให้สินเชื่อ 33,625 ล้านบาท หรือ 73% ของรายได้ทั้งหมด ขณะที่สัดส่วนที่เหลือ 27% เป็นรายได้ที่มิใช่ดอกเบี้ย เช่น รายได้ค่าธรรมเนียม ผลตอบแทนจากการลงทุนในตลาดเงิน ตลาดทุน และตราสาร เป็นต้น
นายเลอศักดิ์ กล่าวว่าในส่วนของปริมาณสินเชื่อที่เพิ่มสูงขึ้นนั้น ทั้งนี้ ปีที่ผ่านมาธนาคารออมสินได้อนุมัติและปล่อยสินเชื่อใหม่ได้รวม จำนวนทั้งสิ้น 489,642 ล้านบาท และในจำนวนนี้เป็นเม็ดเงินสินเชื่อที่กระจายไปในกลุ่มลูกค้ารายย่อยและกลุ่มเศรษฐกิจฐานราก 381,077 ล้านบาท ได้แก่ สินเชื่อธนาคารประชาชน สินเชื่อธุรกิจห้องแถว สินเชื่อเพื่อพัฒนากลุ่มอาชีพ เป็นต้น 
"นอกจากนี้ตลอดทั้งปี 2552 ได้มีการปรับเปลี่ยนนโยบายการบริหารจัดการและพัฒนาหนี้ รวมถึงปรับปรุงหลักเกณฑ์ในการบริหารจัดการหนี้ไม่ก่อให้เกิดรายได้ (เอ็นพีแอล) ควบคู่ไปกับการปล่อยสินเชื่อ ส่งผลให้สินเชื่อมีคุณภาพดีขึ้น ทำให้สินทรัพย์ของธนาคารเพิ่มสูงขึ้น โดยมีอัตราส่วนเอ็นพีแอลจากสินเชื่อรวมอยู่ที่ 2.20 % ลดลงจากปีก่อนถึง 3.31 %"ผอ.ธนาคารออมสินกล่าว
ในส่วนของฐานะการเงินของธนาคาร นายเลอศักดิ์กล่าวต่อว่า ณ วันที่ 31 ธ.ค.2552 มีสินทรัพย์รวม 1,080,259 ล้านบาท เพิ่มขึ้นจากปีก่อน 271,600 ล้านบาท หรือ 33.59 % ขณะเดียวกันมีเงินฝากเพิ่มขึ้นจากปีก่อน 219,062 ล้านบาท หรือ 31.18 % โดยสิ้นปี 2552 มียอดเงินฝากรวมทั้งหมดแล้ว 921,541 ล้านบาท
สำหรับการขยายตัวด้านผลประกอบการดังกล่าว ทำให้ปี 2552 ธนาคารออมสินมีอัตราผลตอบแทนต่อสินทรัพย์อยู่ที่ 1.76% และอัตราผลตอบแทนต่อส่วนของทุนอยู่ที่ 18.61% 
“แนวทางการดำเนินงานในปี 2553 นี้ ธนาคารได้ตั้งเป้าหมายการดำเนินงานทุกด้านไว้ไม่ต่ำกว่า 10% โดยจะเพิ่มและขยายธุรกิจทางการเงินที่หลากหลาย ครบวงจร นำมีเงื่อนไขจูงใจสอดคล้องกับความต้องการของกลุ่มเป้าหมายได้อย่างรวดเร็วทันใจ เน้นความทันสมัยด้วยการปรับปรุงและพัฒนาระบบบริการลูกค้าในธุรกิจหลักของธนาคารระบบ Core Banking ใหม่มาเชื่อมต่อการให้บริการของสาขาทั่วประเทศกว่า 600 สาขา และหน่วยให้บริการอีก 200 จุด ซึ่งเริ่มใช้ระบบงานใหม่ Core Banking ไปเมื่อวันที่ 18 ต.ค.ที่ผ่านมา” นายเลอศักดิ์ กล่าว
อย่างไรก็ตาม ในปี 2552 ที่ผ่านมา ธนาคารออมสินได้รับรางวัลรัฐวิสาหกิจดีเด่น (SOE Award) ถึง 3 รางวัลจากสำนักงานคณะกรรมการนโยบายรัฐวิสาหกิจ (สคร.) ได้แก่ รางวัลการจัดการองค์กรดีเด่น รางวัลการดำเนินงานเพื่อสังคมและสิ่งแวดล้อมดีเด่น และรางวัลบริการดีเด่น (ธนาคารประชาชน)